Nako nngwe fa Marea le Josefa ba ne ba boa go tswa kwa moletlong wa kwa Jerusalema—gongwe ba na le bangwe ba bomonnawe Jesu—ba ne ba lemoga gore Jesu wa dingwaga di le 12 o ne a se na le bone. A o ka akanya kafa Marea a neng a tlaletswe ka gone fa a ne a batla morwawe ka malatsi a le mararo a tshwenyegile thata? Fa kgabagare ene le Josefa ba mo fitlhela kwa tempeleng, Jesu o ne a re: “A lo ne lo sa itse gore ke tshwanetse ka bo ke le mo ntlong ya ga Rre?” Gape pego eno ya re Marea o ne “a boloka mafoko ano otlhe mo pelong ya gagwe ka kelotlhoko.” Go na le sengwe se se neng se bontsha gore Marea o ne a rata dilo tsa semoya fela thata. O ne a tlhatlhanya ka kelotlhoko ka dilo tsotlhe tse di neng tsa diragala malebana le Jesu. Dingwaga moragonyana, go ka direga gore o ne a bolelela bakwadi ba Diefangele ka ditiragalo tse a di gakologelwang sentle ka botshelo jwa ga Jesu fa a ne a le monnye le ka ditiragalo tse dingwe.—Luke 2:41-52.